Suzuki se Gixxer SF kry blink nuwe baadjie | Maroela Media
Vier jaar lank was 'n 150 cc- Suzuki Gixxer SF my getroue pendelfietsie van die Gautreinstasie na my kantoor. Vir so 'n klein fiets het hy baie goed vertoon en is hy meer as een keer aangesien vir 'n baie groter fiets. Suzuki het dit egter reggekry om hierdie fiets nog beter te laat lyk. Die 2021- Gixxer SF het 'n spoggerige nuwe baadjie en so 'n paar klein kosmetiese veranderinge.
Meganies is die fiets egter onveranderd. Dit het steeds die 155 cc- lugverkoelde enkelsilinderenjin gekoppel aan 'n vyfspoedratkas. 'n Mens kan seker redeneer as dit nie stukkend is nie, hoef jy dit nie reg te maak nie. Suzuki het egter 'n gulde geleentheid laat verbygaan om hier ook klein verbeterings aan te bring.
Die enjin word deur 'n vergasser bedien en die Gixxer kan maklik 120 km/h haal. Maar dan is dit asof die klein Gixxer uitasem raak, want ek dink nie die vergasser kan brandstof vinnig genoeg verskaf nie. Ek is oortuig daarvan dat 'n klein verandering aan die finale aandrywing 'n reuseverskil sou maak aan die topsnelheid van die Gixxer.
Die fiets is dalk meganies onveranderd, maar hy lyk nou heelwat beter en meer aggressief. Die nuwe bakpanele lyk of hulle oorgedra is van die GSX 250 F, want hulle vertoon baie breër as die vorige model. Die neus is ook laer met 'n skerp punt. Dit huisves nou 'n heelwat groter LED-hooflig.
Agter die windskermpie is daar steeds 'n vloeikristal-instrumentepaneel wat nou bygewerk is. Dit vertoon nog steeds presies dieselfde inligting as die vorige model, maar die uitleg is anders. Om die kleiner Gixxer te onderskei van die 250-model is daar swart aksente op die brandstoftenk en die neus aangebring. Die saal is nou opgedeel in twee afsonderlike kussings en daar is 'n modderskerm oor die agterwiel. Die agterlig is ook nou 'n LED-eenheid.
Die handvatsels is herontwerp en baie meer sportief gemonteer. Dit maak dat jy meer vooroor lê as by die vorige model, maar dit is steeds nie ongemaklik op die gewrigte nie.
Een ding wat Suzuki behou het, was die fiets se karakter. Dit bly nog steeds 'n ongelooflike lekker fiets om mee te ry. In draaie kan jy regtig maar die krane oophou, want die vering sal vir jou sorg. Ek kan ook getuig van die fiets se betroubaarheid. Dit is immers 'n Suzuki. So, as jy op soek is na 'n doodeerlike, betroubare fiets, moet die klein Gixxer op jou kortlys wees.